text: প্রকাশিত: ১০:৫১, ০৫ জুলাই ২০২০
  আপডেট: ১২:২৯, ০৫ জুলাই ২০২০
  আন্তর্জাতিক ডেস্ক: করোনায় মৃত্যুপুরী ব্রাজিলে দীর্ঘ হয়েই চলেছে আক্রান্ত ও মৃতের সংখ্যা। গত তিনদিন টানা রেকর্ড সংক্রমণের পর ২৪ ঘণ্টায় কিছুটা কমেছে। লাতিন আমেরিকার দেশটিতে এখন পর্যন্ত ভাইরাসটির ভুক্তভোগী পৌনে ১৬ লাখের বেশি। এর মধ্যে না ফেরার দেশে ৬৪ হাজারের অধিক মানুষ। যদিও আক্রান্তদের অর্ধেকের বেশি সুস্থ হয়ে স্বাভাবিক জীবনে ফিরেছেন।
  ব্রাজিলে আক্রান্তদের চিকিৎসা দিতে গিয়ে বেশ বিপাকে পড়তে হচ্ছে চিকিৎসা কেন্দ্রগুলোকে। অপরদিকে, বিশ্ব স্বাস্থ্য সংস্থা দ্বিতীয় দফায় করোনা আরও ভয়াবহ রূপ নিতে পারে বলে হুঁশিয়ারি দিয়েছে।
  এর মধ্যে সবচেয়ে নাজুক অবস্থা পেরুতে। দেশটিতে প্রাণহানি ততটা বেশি না হলেও সংক্রমণ দ্রুত বৃদ্ধি পাওয়ায় আক্রান্ত ৩ লাখে পৌঁছেছে। মৃত্যু হয়েছে ১০ হাজার ৪১২ জনের।
  এ অঞ্চলের আরেক ভুক্তভোগী চিলিতে আক্রান্ত ২ লাখ ৯২ হাজার ছুঁই ছুঁই। প্রাণ গেছে সেখানে ৬ হাজার ১৯২ জনের।
  আর ব্রাজিলের পথেই হাটা মেক্সিকোয় আক্রান্তের সংখ্যা ২ লাখ ৫২ হাজারের বেশি। এখন পর্যন্ত দেশটিতে করোনার শিকার হয়ে প্রাণ হারিয়েছেন ৩০ হাজারের অধিক মানুষ ।